Transparency International Slovensko

Transparency International Slovensko alebo TIS je nezisková mimovládna organizácia založená v roku 1998 v Bratislave. Patrí k viac ako 100 národným pobočkám celosvetového hnutia proti korupcii Transparency International, ktoré má centrálu v Berlíne. Riaditeľom slovenskej pobočky bol od roku 2009 do 1. marca 2021 Gabriel Šípoš. Pred ním túto pozíciu zastávala Emília Sičáková-Beblavá. Poslaním TIS je znižovať korupciu, zvyšovať transparentnosť inštitúcií a zapájať ľudí do verejnej kontroly.

Činnosť
Transparency International Slovensko sa podieľala na presadzovaní protikorupčnej legislatívy na Slovensku týkajúcej sa práva na informácie, konfliktu záujmov, verejného obstarávania, protischránkového registra či ochrany whistleblowerov. Analyticky sa venuje predovšetkým oblastiam justície a prokuratúry, verejného obstarávania, financovania politických strán, samosprávy, zdravotníctva či štátnych firiem.

TIS otvorila či pokrývala aj množstvo káuz ako bol výber strategického poradcu pri predaji podielu v Slovenských telekomunikáciách, prípady predražených CT prístrojov a zmlúv na stravovanie v slovenských nemocniciach, zneužívanie premiérovej rezervy, rozkrývanie vlastníckej štruktúry Váhostavu alebo kauza slovenského predsedníctva v Rade EÚ. TIS získala za svoje výstupy viacero nominácií v súťaži Novinárska cena, v roku 2013 cenu získala za mapu rodinných väzieb na súdoch. Portál otvorenesudy.sk, ktorý občanom sprostredkúva súdne rozhodnutia, bol v roku 2019 nominovaný medzi 30 najlepších projektov pomáhajúcich k nastoleniu spravodlivosti vo svete na World Justice Challenge v Haagu. TIS patrí dlhodobo medzi najcitovanejšie neekonomické mimovládne organizácie na Slovensku. Poskytuje občanom aj poradenstvo a pomáha sieťovať protikorupčných aktivistov z celého Slovenska.

Výstupy
Hlavnými komunikačnými kanálmi TIS je webstránka transparency.sk, facebooková stránka TIS a blogy na portáloch Denníka SME a Denníka N. Okrem stránky Otvorené súdy a podstránky Otvorená prokuratúra prevádzkuje pre občanov aj ďalšie portály s otvorenými a analytickými dátami. Stránka volby.transparency.sk sa zameriava na monitoring financovania politických kampaní, na portáloch samosprava.transparency.sk a firmy.transparency.sk zverejňuje organizácia už od roku 2010 rebríčky transparentnosti miest, žúp a verejných firiem, portál hlasnetruby.transparency.sk je venovaný hodnoteniu objektívnosti a verejnoprávneho charakteru radničných novín a na tender.sme.sk možno nájsť údaje o verejných obstarávaniach do roku 2018. Portály v roku 2020 navštívilo dovedna viac ako pol milióna užívateľov.

Na jeseň 2020 vydala TIS Moc korupcie: Zákulisie nášho boja za lepšie Slovensko, ktorá opisuje 22-ročné pôsobenie TIS na Slovensku.

Správna rada
TIS má do desať stálych zamestnancov, na jej činnosti sa príležitostne podieľajú aj expertní spolupracovníci a desiatky dobrovoľníkov. Najvyšším orgánom TIS je podľa stanov Správna rada, ktorú začiatkom roka 2021 tvorili jej predseda a ekonóm Národnej banky Slovenska Martin Šuster, bývalý ústavný sudca Ladislav Orosz, politológ z Univerzity Komenského v Bratislave Pavol Baboš a výskumník z Katedry Politológie UK a Masarykovej Univerzity v Brne Samuel Spáč. Správna rada TIS je predovšetkým poradný orgán, ktorý sa na výstupoch organizácie nepodieľa. Stretáva sa spravidla dvakrát do roka a dohliada najmä na organizačné záležitosti TIS. Na čele správnej rady pôsobili pred jej súčasným predsedom aj zakladateľky slovenskej pobočky Transparency Emília Sičáková-Beblavá a Daniela Zemanovičová.

Financovanie
Transparency International Slovensko je financovaná predovšetkým z grantových zdrojov rôznych nadácií, individuálnych aj firemných darov, ale aj zo zdrojov Európskej únie či takzvaných nórskych fondov. Podrobnosti o svojom financovaní zverejňuje každoročne vo svojich výročných správach a to aj vrátane účtovných závierok. Zoznam súčasných donorov organizácia pravidelne zverejňuje aj na svojej webstránke v sekcii Súčasní donori.

Referencie

Externé odkazy 
 Transparency International Slovensko

Neziskové organizácie
Organizácie založené v 1998